**KANDAVAS UN PAGASTU APVIENĪBA**

Iestādes reģistrācijas Nr. 40900035940

Nodokļu maksātāja reģistrācijas Nr. 90000050975

Dārza iela 6, Kandava, Tukuma novads, LV-3120

Tālrunis 63182028, mobilais tālrunis 25484143

www.tukums.lv; www.kandava.lv e-pasts: apvieniba@kandava.lv

|  |
| --- |
|  |

2022.gada 1.aprīlī

**Fotokonkursa “Diennakts garumā” nolikums**

1. **Vispārējie noteikumi**
   1. Fotokonkursu “Diennakts garumā” (turpmāk – Konkurss) rīko Kandavas un pagastu apvienība (turpmāk- Apvienība), juridiskā adrese: Dārza iela 6, Kandava, Tukuma novads, LV-3120, reģistrācijas Nr. 40900035940.
   2. Konkursa mērķis – iesaistīt amatierus un profesionālus fotogrāfus mākslinieciski kvalitatīvu, aktuālu un interesantu fotogrāfiju radīšanā par Kandavas pilsētas un pagastu teritoriju un fotoattēlu krājumu papildināšanā pašvaldības kalendāra un informatīvo izdevumu veidošanai, ievietošanai Apvienības tīmekļvietnē [www.kandava.lv](http://www.kandava.lv), sociālajos tīklos, kā arī citām Apvienības vajadzībām (viss kopā turpmāk – publiskošana).
   3. Konkursā var piedalīties jebkura persona neatkarīgi no vecuma, nodarbošanās un profesionālajām fotografēšanas iemaņām, iesniedzot pieteikumu atbilstoši šim nolikumam.
   4. Ar šo nolikumu var iepazīties Apvienības tīmekļvietnē [www.kandava.lv](http://www.kandava.lv).
   5. Konkursa norises laiks ir no 2022.gada 11.aprīļa līdz 2022. gada 31.maijam.
   6. Konkursa kontaktpersona ir Apvienības sabiedrisko attiecību speciāliste Līga Šupstika (e-pasts [liga.supstika@tukums.lv](mailto:liga.supstika@tukums.lv), tālrunis 63126157).
2. **Pieteikumu iesniegšanas kārtība**
   1. Pieteikumus, kas sastāv no **četrām fotogrāfijām** digitālā formā un pieteikuma anketas (pielikumā), iesniedz elektroniski uz e-pastu [**apvieniba@kandava.lv**](mailto:apvieniba@kandava.lv), ar norādi **“Fotokonkursam”** vai personīgi Kandavas un pagastu apvienībā, Dārza ielā 6, Kandava, 202.kabinetā.
   2. **Galvenais konkursa noteikums- autoram jāuzņem 4 fotogrāfijas, kurās fotografēts viens un tas pats objekts (vai ainava/ cilvēks) pēc iespējas no viena skatu punkta, bet atšķirīgā diennakts laikā vai dažādos laikapstākļos.**
   3. Fotogrāfijas atspoguļo mākslinieka individuālo skatījumu uz Kandavas pilsētā un pagastos populāriem objektiem, pasākumiem, cilvēkiem, vietām, parādībām – dažādā diennakts laikā un dažādos laika apstākļos.
   4. Pieteikuma anketā Konkursa dalībnieki norāda savu vārdu, uzvārdu un kontaktinformāciju. Minētie dati tiks izmantoti saziņai ar dalībnieku. Apvienība nodrošina personas datu aizsardzību normatīvajos aktos noteiktā kārtībā.
   5. Prasības fotogrāfijām - JPG formāts, izmērs vismaz 800 x 600 pikseļu lielai, fotogrāfija ir uzņemta Kandavas un pagastu apvienības teritorijā, tā ir oriģinālfotogrāfija un iesniedzēja autordarbs, un tā nav reklāmas materiāls un nav ar portālu logotipu. Prasību neizpildes gadījumā visu atbildību nes autors.
   6. Katrai iesniegtajai fotogrāfijai norāda nosaukumu un 1-2 teikumus ar aprakstu latviešu valodā.
   7. Fotogrāfijas failu (datni) nosauc atbilstoši pieteikuma anketā norādītajam fotogrāfijas nosaukumam.
   8. Viens autors drīkst iesniegt ne vairāk kā 2 pieteikumus, kur katrs sastāv no 4 fotogrāfijām.
3. **Vērtēšana**
   1. Fotogrāfiju vērtēšanai ar Apvienības vadītāja rīkojumu izveido Konkursa rezultātu vērtēšanas komisiju (turpmāk – Komisija).
   2. Fotogrāfiju vērtēšanas kritēriji:
      1. fotogrāfiju atbilstība šim nolikumam (iesūtīšanas kārtība un termiņš, darbu atbilstība konkursa mērķim un noteikumiem);
      2. darbu tehniskā un mākslinieciskā kvalitāte (kompozīcija, izpildījums, kopskats, uztveramība, kvalitāte, utt.);
      3. darbu saturs (idejas oriģinalitāte, emocionālais aspekts);
      4. visu 4 pieteikuma fotogrāfiju identiskais rakurss (precizitāte, cik vienādi fotografētais objekts/ainava/cilvēks) attēlots visās četrās fotogrāfijās.
   3. Komisija:
      1. pieprasa papildu informāciju no pretendentiem, ja nepieciešams;
      2. Katrs no kritērijiem tiks vērtēts 10 punktu skalā, kopā veidojot rezultātu līdz 30 punktiem par fotogrāfiju;
      3. ja nepieciešams, komisija pieaicina speciālistus vai ekspertus Komisijas darbā;
      4. nosaka godalgoto vietu ieguvējus.
   4. Komisijas locekļi nevar būt Konkursa dalībnieki.
   5. Komisijas lēmumu noformē protokola veidā, ko paraksta visi Komisijas locekļi.
   6. Komisija veic vērtēšanu 2 nedēļu laikā pēc Konkursa noslēguma un nosaka 3 labāko fotogrāfiju autorus.
   7. Komisijai ir tiesības nepiešķirt kādu no 3 godalgotām vietām, ja nav iesniegtas atbilstošas kvalitātes fotogrāfijas.
   8. Viens autors var ieņemt tikai vienu godalgotu vietu (t.sk., arī iesūtot maksimālo fotogrāfiju skaitu).
   9. Konkursa rezultātus publicē Apvienības tīmekļvietnē [www.kandava.lv](http://www.kandava.lv) 15 darba dienu laikā pēc Komisijas lēmuma pieņemšanas.
   10. Paralēli komisijas vērtējumam, Apvienība organizē balsošanu par darbiem tiešsaistē. Fotogrāfija ar lielāko balsu skaitu (lielāko skaitu “*patīk*” (“*like*”)) saņem skatītāju simpātiju balvu­­­.
4. **Balvas un apbalvošana**
   1. Godalgoto vietu ieguvējus apbalvo ar naudas balvu un veicināšanas balvām. Pirmās vietas ieguvējs saņem 100 eiro, otrās vietas ieguvējs saņem 50 eiro un trešās vietas ieguvējs saņem 30 eiro.
   2. Godalgoto vietu ieguvējiem un skatītāju simpātiju balvas pasniedz Apvienības vadītājs.
5. **Pretendentu tiesības un pienākumi**
   1. Pretendentiem ir tiesības grozīt vai atsaukt savu pieteikumu līdz Konkursa pieteikumu iesniegšanas termiņa beigām.
   2. Pretendentiem ir pienākums:
      1. iesniegt aizpildītu pieteikuma anketu un fotogrāfijas termiņā;
      2. piekrist visām šī nolikuma prasībām.
   3. Piedaloties Konkursā, tā dalībnieki apliecina, ka:
      1. iesūtītās fotogrāfijas ir viņu pašu darbs un iesūtītājs uzņemas atbildību pret trešo personu pretenzijām, kas varētu rasties saistībā ar fotogrāfiju publicēšanu;
      2. piekrīt fotogrāfiju publiskošanai nesaņemot par to atlīdzību;
      3. iesūtītāja vārds un uzvārds, iniciāļi, vai paraksts tiks norādīts pie viņa iesniegtajām fotogrāfijām to publiskošanas gadījumā.
6. **Fotoattēlu lietošanas tiesības**
   1. Apvienība iegūst bezmaksas lietošanas tiesības uz visām fotogrāfijām, kas iesniegtas Konkursam.
   2. Apvienība negarantē, ka visas iesūtītās fotogrāfijas tiks publiskotas.